[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.4.2006

COM(2006)185 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση που θα λάβει η Κοινότητα στο πλαίσιο του Συμβουλίου των Υπουργών ΑΚΕ-ΕΚ για απόφαση σχετικά με τη χρησιμοποίηση ενός μέρους του αποθεματικού του υπέρ της μακροπρόθεσμης ανάπτυξης κονδυλίου του ένατου Ευρωπαϊκού Ταμείου Ανάπτυξης (ΕΤΑ)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Ευρωπαϊκή Κοινότητα συμμετέχει ενεργά στην προετοιμασία και στην υλοποίηση νέων πρωτοβουλιών υπέρ των αναπτυσσομένων χωρών. Οι πρωτοβουλίες υπέρ των χωρών ΑΚΕ συμβάλλουν σημαντικά στη μείωση της φτώχειας, που είναι ο βασικός στόχος τόσο της συμφωνίας εταιρικής σχέσης ΑΚΕ-ΕΚ, η οποία υπεγράφη στο Κοτονού στις 23 Ιουνίου 2000, όσο και της κοινοτικής πολιτικής στον τομέα της ανάπτυξης.

Από τότε που έγινε ο αρχικός προγραμματισμός του κονδυλίου του ένατου ΕΤΑ για την περιφερειακή ανάπτυξη, έχουν αναληφθεί νέες πρωτοβουλίες για την αντιμετώπιση ειδικών αναγκών οι οποίες προέκυψαν από τις υφιστάμενες προτεραιότητες των χωρών ΑΚΕ καθώς και από τις προτεραιότητες αναπτυξιακής πολιτικής της ΕΕ, ιδίως, στο πλαίσιο της μεταξύ των χωρών ΑΚΕ συνεργασίας, από την οποία επωφελούνται πολλά κράτη ΑΚΕ ή και το σύνολο αυτών των κρατών.

Εντούτοις, το ποσό που είχε αρχικά διατεθεί για τη συνεργασία μεταξύ των χωρών ΑΚΕ στο πλαίσιο του ένατου ΕΤΑ (300 εκατ. ευρώ) απεδείχθη πολύ μικρό για να καλύψει το σύνολο αυτών των νέων πρωτοβουλιών. Μόλις εξαντλήθηκε το αποθεματικό που προοριζόταν για την περιφερειακή συνεργασία και εκτός από τις τακτικές μεταφορές υπολοίπων των προηγουμένων ταμείων (6ο, 7ο και 8ο ΕΤΑ), χρειάστηκε να χρησιμοποιηθεί επανειλημμένως το αποθεματικό του κονδυλίου του ένατου ΕΤΑ που προορίζεται για τη μακροπρόθεσμη ανάπτυξη, για να αυξηθεί η χορήγηση εντός των χωρών ΑΚΕ (συμπεριλαμβανομένου του υπό όρους ποσού του ενός δις ευρώ που είχε τεθεί αρχικά σε αποθεματικό επί του συνόλου του 9ου ΕΤΑ) η οποία ανέρχεται εφεξής σε 2.573 εκατ. ευρώ.

Το ποσό αυτό έχει προγραμματισθεί εξ ολοκλήρου και προς το παρόν δεν υπάρχει διαθέσιμο κανένα περιφερειακό ή μεταξύ των χωρών ΑΚΕ αποθεματικό για τη χρηματοδότηση νέων πρωτοβουλιών.

Υπό αυτούς τους όρους, σύμφωνα με το σημείο 8 του παραρτήματος Ι του χρηματοδοτικού πρωτοκόλλου της συμφωνίας εταιρικής σχέσης ΑΚΕ-ΕΚ, το Συμβούλιο των Υπουργών ΑΚΕ-ΕΚ μπορεί να λάβει τα κατάλληλα μέτρα όταν έχουν εξαντληθεί οι προβλεπόμενοι πόροι στο πλαίσιο ενός από τα μέσα της συμφωνίας.

Με βάση αυτά τα δεδομένα και υπό τον όρο ότι θα επιτευχθεί συμφωνία στο πλαίσιο του Συμβουλίου των Υπουργών ΑΚΕ-ΕΚ, η Επιτροπή προτείνει στο Συμβούλιο να εγκρίνει τη συνημμένη απόφαση για τη μεταφορά 110 εκατ. ευρώ από το αποθεματικό του κονδυλίου του 9ου ΕΤΑ για τη μακροπρόθεσμη ανάπτυξη στη χορήγηση που προορίζεται για τη συνεργασία μεταξύ των χωρών ΑΚΕ στο πλαίσιο του κονδυλίου για την περιφερειακή συνεργασία. Το συνολικό αυτό ποσό θα χρησιμοποιηθεί με τον ακόλουθο τρόπο:

- ένα ποσό 70 εκατ. ευρώ που προορίζεται για την «Εταιρική σχέση ΕΕ-Αφρικής για τα έργα υποδομής», από τα οποία συνεισφορά 60 εκατ. ευρώ σε ταμείο υπέρ αναπτυσσομένων χωρών το οποίο θα διαχειρίζεται η Ευρωπαϊκή Τράπεζα Επενδύσεων (ΕΤΕ) και ένα ποσό 10 εκατ. για τη χρηματοδότηση δράσεων και προπαρασκευαστικών μελετών για το σχέδιο σχετικά με τα έργα υποδομής στην Αφρική·

- ένα ποσό της τάξης των 20 εκατ. ευρώ που προορίζεται για τη διευκόλυνση της ενσωμάτωσης των κρατών ΑΚΕ στο διεθνές εμπόριο με τη χρησιμοποίηση ποσού της τάξης των 10 εκατ. ευρώ για την ενίσχυση της κοινοτικής στήριξης της πολυμερούς πρωτοβουλίας «ενιαίο πλαίσιο» και ενός ποσού της τάξης των 10 εκατ. ευρώ για τη συνέχιση του κοινοτικού έργου που αποσκοπεί στην πιο ενεργή συμμετοχή των κρατών ΑΚΕ στον Παγκόσμιο Οργανισμό Εμπορίου (ΠΟΕ)·

- ένα ποσό της τάξης των 20 εκατ. ευρώ που προορίζεται για ποικίλες δράσεις, όπως η χρηματοδότηση ερευνητικού σχεδίου στον τομέα της ζάχαρης συμπληρωματικού των συνοδευτικών δράσεων των μεταρρυθμίσεων στις χώρες που υπάγονται στο «πρωτόκολλο για τη ζάχαρη» (+/- 9 εκατ.), η δημιουργία ενός «παραθύρου» ERASMUS MUNDUS υπέρ των κρατών ΑΚΕ (+/- 5 εκατ.), η στήριξη του ταμείου των αναπτυσσομένων χωρών υπέρ του μηχανισμού ΑPRM (African Peer Review Mechanism-Αφρικανικός μηχανισμός αξιολόγησης από ομοτίμους) της Αφρικανικής Ένωσης (+/- 2 εκατ.) και η παροχή στήριξης στο ONU-HABITAT για ένα «συμμετοχικό πρόγραμμα βελτίωσης των τενεκεδουπόλεων στις χώρες ΑΚΕ» (+/- 4 εκατ.)·

Για όλους αυτούς τους λόγους, η Επιτροπή προτείνει στο Συμβούλιο να εγκρίνει τη συνημμένη απόφαση σχετικά με τη χρησιμοποίηση του αποθεματικού του υπέρ της μακροπρόθεσμης ανάπτυξης κονδυλίου του 9ου ΕΤΑ.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση που θα λάβει η Κοινότητα στο πλαίσιο του Συμβουλίου των Υπουργών ΑΚΕ-ΕΚ για απόφαση σχετικά με τη χρησιμοποίηση ενός μέρους του αποθεματικού του υπέρ της μακροπρόθεσμης ανάπτυξης κονδυλίου του ένατου Ευρωπαϊκού Ταμείου Ανάπτυξης (ΕΤΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 310 σε συνδυασμό με το άρθρο 300 παράγραφος 2 δεύτερο εδάφιο,

την πρόταση της Επιτροπής,

Εκτιμώντας τα ακόλουθα:

(1) Το άρθρο 15 της συμφωνίας εταιρικής σχέσης ΑΚΕ-ΕΚ, η οποία υπεγράφη στο Κοτονού στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005, αναθέτει στο Συμβούλιο των Υπουργών ΑΚΕ-ΕΚ την εξουσία έκδοσης αποφάσεων δυνάμει της εν λόγω συμφωνίας και η παράγραφος 8 του Παραρτήματος Ι της εν λόγω συμφωνίας το εξουσιοδοτεί να λαμβάνει τα κατάλληλα μέτρα εάν εξαντληθούν τα προβλεπόμενα κεφάλαια στο πλαίσιο ενός από τα μέσα της συμφωνίας.

(2) Οι πόροι του κονδυλίου του 9ου ΕΤΑ για την περιφερειακή συνεργασία και ολοκλήρωση έχουν προγραμματισθεί εξ ολοκλήρου. Πρέπει λοιπόν να καθοριστεί η θέση της Κοινότητας στο πλαίσιο του Συμβουλίου των Υπουργών ΑΚΕ-ΕΚ έτσι ώστε να εκδοθεί απόφαση σχετικά με τη χρησιμοποίηση ενός μέρους του αποθεματικού του υπέρ της μακροπρόθεσμης ανάπτυξης κονδυλίου του 9ου ΕΤΑ υπέρ της χορήγησης που προορίζεται για τη συνεργασία μεταξύ των χωρών ΑΚΕ στο πλαίσιο του κονδυλίου για την περιφερειακή συνεργασία,

ΑΠΟΦΑΣΙΖΕΙ:

Άρθρο 1

Η Κοινότητα προτείνει να υιοθετήσει, στο πλαίσιο του Συμβουλίου των Υπουργών ΑΚΕ-ΕΚ, την ακόλουθη θέση όσον αφορά τη χρησιμοποίηση του αποθεματικού του υπέρ της μακροπρόθεσμης ανάπτυξης κονδυλίου του 9ου ΕΤΑ, βάσει του συνημμένου σχεδίου απόφασης του Συμβουλίου των Υπουργών ΑΚΕ-ΕΚ.

Είναι δυνατό να γίνουν ήσσονος σημασίας τροποποιήσεις στο παρόν σχέδιο απόφασης χωρίς να είναι αναγκαίο να εκδοθεί νέα απόφαση του Συμβουλίου.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο

ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΤΩΝ ΥΠΟΥΡΓΩΝ ΑΚΕ-ΕΚ

σχετικά με τη χρησιμοποίηση ενός μέρους του αποθεματικού του υπέρ της μακροπρόθεσμης ανάπτυξης κονδυλίου του ένατου Ευρωπαϊκού Ταμείου Ανάπτυξης (ΕΤΑ)

ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,

Έχοντας υπόψη:

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (στο εξής «ΑΚΕ»), αφενός, και της Ευρωπαϊκής Κοινότητας και των κρατών μελών αυτής, αφετέρου, η οποία υπεγράφη στο Κοτονού στις 23 Ιουνίου 2000[1] και αναθεωρήθηκε στο Λουξεμβούργο στις 25 Ιουνίου 2005[2] (στο εξής «συμφωνία εταιρικής σχέσης ΑΚΕ-ΕΚ»), και ιδίως την παράγραφο 8 του παραρτήματος I,

Εκτιμώντας τα ακόλουθα:

(1) Οι πιστώσεις που είναι διαθέσιμες για την περιφερειακή συνεργασία και ολοκλήρωση έχουν προγραμματιστεί.

(2) Για να υποστηριχθεί η δημιουργία εταιρικής σχέσης ΕΕ-Αφρικής όσον αφορά τα έργα υποδομής με σκοπό τη διευκόλυνση της διηπειρωτικής διασύνδεσης και τη διευκόλυνση της περιφερειακής ολοκλήρωσης, πρέπει να χορηγηθούν συμπληρωματικοί πόροι.

(3) Για να διασφαλιστεί η καλύτερη ενσωμάτωση των κρατών ΑΚΕ στο διεθνές εμπόριο σε συνέχεια των δράσεων που έχουν ήδη αναληφθεί από την Ευρωπαϊκή Κοινότητα, πρέπει να χορηγηθούν συμπληρωματικοί πόροι.

(4) Για να υποστηριχθεί η έρευνα στον τομέα της ζάχαρης ως συμπλήρωμα των συνοδευτικών δράσεων των μεταρρυθμίσεων που έχουν ήδη αρχίσει στις χώρες που υπάγονται στο «πρωτόκολλο για τη ζάχαρη», πρέπει να χορηγηθούν συμπληρωματικοί πόροι.

(5) Για να μπορέσουν τα κράτη ΑΚΕ να επωφεληθούν από το πρόγραμμα ERASMUS MUNDUS, πρέπει να χορηγηθούν συμπληρωματικοί πόροι.

(6) Για να διασφαλιστεί η στήριξη του μηχανισμού APRM (African Peer Review Mechanism-Αφρικανικός μηχανισμός αξιολόγησης από ομοτίμους) της Αφρικανικής Ένωσης που προορίζεται για τη συμβολή στην πολιτική σταθερότητα, στην οικονομική ανάπτυξη και στην αειφόρο ανάπτυξη, πρέπει να χορηγηθούν συμπληρωματικοί πόροι.

(7) Για να διασφαλιστεί η υλοποίηση σχεδίων δράσης εξυγίανσης των τενεκεδουπόλεων σε συγκεκριμένες ζώνες των χωρών ΑΚΕ, πρέπει να χορηγηθούν συμπληρωματικοί πόροι,

ΑΠΟΦΑΣΙΖΕΙ:

Άρθρο 1 – Συνεργασία μεταξύ των χωρών ΑΚΕ στο πλαίσιο του κονδυλίου που προορίζεται για την περιφερειακή συνεργασία και ολοκλήρωση

Μεταφέρεται ποσό 110 εκατ. ευρώ από το αποθεματικό του υπέρ της μακροπρόθεσμης ανάπτυξης κονδυλίου του 9ου ΕΤΑ στη χορήγηση που προορίζεται για τη συνεργασία μεταξύ των χωρών ΑΚΕ στο πλαίσιο του κονδυλίου για την περιφερειακή συνεργασία και ολοκλήρωση σύμφωνα με τους στόχους που καθορίζονται στα άρθρα 28, 29 και 30 της συμφωνίας εταιρικής σχέσης ΑΚΕ-ΕΚ. Το ποσό αυτό μπορεί να χρησιμοποιηθεί για τους ακόλουθους στόχους.

1.1 Να δημιουργηθεί «εταιρική σχέση ΕΕ–Αφρικής για τα έργα υποδομής» (70 εκατ. ευρώ): να διασφαλιστεί η συμβολή ποσού 60 εκατ. ευρώ σε ένα ταμείο υπέρ αναπτυσσομένων χωρών το οποίο θα διαχειρίζεται η Ευρωπαϊκή Τράπεζα Επενδύσεων (ΕΤΕ) και να χρησιμοποιηθεί ποσό 10 εκατ. για τη χρηματοδότηση δράσεων και προπαρασκευαστικών μελετών για το σχέδιο σχετικά με τα έργα υποδομής στην Αφρική·

1.2 Να ενθαρρυνθεί η ενσωμάτωση των κρατών ΑΚΕ στο διεθνές εμπόριο (έως 20 εκατ. ευρώ): να χρησιμοποιηθεί ποσό έως 10 εκατ. ευρώ για την ενίσχυση της κοινοτικής στήριξης της πολυμερούς πρωτοβουλίας «ολοκληρωμένο πλαίσιο» καθώς και ένα ποσό έως 10 εκατ. ευρώ για τη συνέχιση του κοινοτικού έργου που αποσκοπεί στην πιο ενεργή συμμετοχή των κρατών ΑΚΕ στον Παγκόσμιο Οργανισμό Εμπορίου (ΠΟΕ)·

1.3 Να διασφαλιστεί η χρηματοδότηση των ακόλουθων δράσεων για πολλά κράτη ΑΚΕ ή για το σύνολο αυτών των κρατών (έως 20 εκατ. ευρώ): χρηματοδοτική στήριξη ερευνητικού προγράμματος στον τομέα της ζάχαρης, το οποίο θα συμπληρώνει τις συνοδευτικές δράσεις των μεταρρυθμίσεων για τις χώρες που υπάγονται στο «πρωτόκολλο για τη ζάχαρη » (έως 9 εκατ. ευρώ), δημιουργία ενός «παραθύρου» ERASMUS MUNDUS για τα κράτη ΑΚΕ (έως 5 εκατ. ευρώ), στήριξη του ταμείου αναπτυσσομένων χωρών για τον μηχανισμό APRM (African Peer Review Mechanism-Αφρικανικός μηχανισμός αξιολόγησης από ομοτίμους) της Αφρικανικής Ένωσης (έως 2 εκατ. ευρώ) και στήριξη του ONU-HABITAT για ένα «συμμετοχικό πρόγραμμα βελτίωσης των τενεκεδουπόλεων στις χώρες ΑΚΕ» (έως 4 εκατ. ευρώ).

Άρθρο 2 – Αίτηση στήριξης

Σύμφωνα με το άρθρο 13 παράγραφος 2 του παραρτήματος IV της συμφωνίας εταιρικής σχέσης ΑΚΕ-ΕΚ, το Συμβούλιο υπουργών ΑΚΕ-ΕΚ καλεί την Επιτροπή να χρηματοδοτήσει τις δράσεις που προβλέπονται στο άρθρο 1.

Άρθρο 3 – Θέση σε ισχύ

Η παρούσα απόφαση αρχίζει να ισχύει την ημέρα της έκδοσής της.

Βρυξέλλες,

Για το Συμβούλιο των Υπουργών ΑΚΕ-ΕΚ

Ο Πρόεδρος

[1] ΕΕ L 317 της 15.12.2000, σ. 3.

[2] ΕΕ L 287 της 28.10.2005, σ. 4.